Iekļaujoša valoda

Iekļaujoša valoda ir funkcionālais valodas stils, kurā cenšas nelietot vārdus un izteicienus, kas kādam cilvēkam vai sabiedrības grupai ir aizskaroši. Iekļaujošā valodā izvairās no norādēm uz nebūtiskām detaļām, kas varētu radīt nevajadzīgu cilvēku atšķirību izcelšanu, dodot priekšroku tādu īpašību minēšanai, kas nav saistītas ar cilvēka dzimumu, seksuālo orientāciju, invaliditāti, vecumu, izcelsmi vai reliģiskajiem uzskatiem (vai to neesamību).

Iekļaujošā valodā bieži izdala septiņas galvenās pazīmju kategorijas, kas visvairāk pakļautas gan apzinātiem, gan neapzinātiem aizspriedumiem, stereotipiem un diskriminācijai: vecums, slimības un invaliditāte, dzimums un dzimtes identitāte, seksuālā orientācija, laulība un civilās partnerattiecības, izcelsme, etniskā piederība un tautība, reliģija vai ticība.

 Iekļaujošas valodas principi 

 Rūpīgi izvērtēt, vai cilvēka izcelsme, etniskā piederība, dzimtes identitāte, diagnoze vai ticība ir minama kā būtiska informācija.

 Izvairīties no pieņēmumiem un vispārināšanas.

 Nelietot saīsinājumus, vienkāršrunu, salīdzinājumus un šaurus nozares terminus, ja nav pārliecības, ka citi tos saprot.

 Nenoniecināt un neizdalīt cilvēkus kategorijās “mēs un viņi” vai “normāls un nenormāls”.

 Neizmantot iesīkstējušus stereotipus, runājot par vecumu, un izvairīties no izteikumiem, kas varētu radīt iespaidu par vecuma vai jaunuma nevēlāmību.

 Izvairīties no apzīmējumiem, kas invaliditāti raksturo kā ierobežojumu, ciešanas vai “īpašas vajadzības”.

 Neizmantot diagnozes (piemēram, “daunis”, “šizofrēniķis” vai “psihs”) kā lamuvārdus.

 Rakstīt amatu un profesiju nosaukumus attiecīgajā dzimtē, piemēram, “notāre Ieva Kauliņa” vai “auklis Jānis Ceriņš”.

 Atsaucoties uz visu dzimumu cilvēkiem, izmantot dzimumneitrālo vārdu “persona” vai citus vispārīgus apzīmējumus, nevis vīriešu dzimtes vietniekvārdu “viņš”.

 Nejokot par akcentu un neizsmiet to. 

 Nekropļot un mēģināt rakstīt un izrunāt personvārdus un vietvārdus pareizi, piemēram, “Kijiva” nevis “Kijeva”, “Ļviva” nevis “Ļvova”. 

 Izmantot tādus apzimējumus, ar ko personas vai grupas izvēlējušās identificēties, piemēram, “ebreji”, “romi”, “cilvēki ar invaliditāti”.

 Ārējās saites 

Kategorija:Valoda